

KLASA: 112-02/25-01/2

URBROJ: 2182-16-02-25-1

Kistanje, 21.srpnja 2025.g.

Na temelju odredbe članaka 17. i 19. Zakona o službenicima i namještenicima u lokalnoj i područnoj (regionalnoj) samoupravi (Narodne novine broj 86/08, 61/11, 4/18, 112/19 i 2/25, u nastavku teksta: Zakon), Općinski načelnik Općine Kistanje, objavljuje

 **JAVNI NATJEČAJ**

za imenovanje **pročelnika**Jedinstvenog upravnog odjela Općine Kistanje – 1 izvršitelj na neodređeno vrijeme uz obvezni probni rad od tri mjeseca.

Kandidati moraju ispunjavati opće uvjete za prijam u službu propisane u članku 12. Zakona,:

– punoljetnost,

– hrvatsko državljanstvo,

– zdravstvena sposobnost za obavljanje poslova radnog mjesta na koje se osoba prima.

Osim općih uvjeta za prijam u službu kandidati moraju ispunjavati sljedeće posebne uvjete za prijam u službu:

– sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz oblasti društvenih struka ( pravne, ekonomske, profesor, itd. )

– najmanje jedna godina radnog iskustva na odgovarajućim poslovima,

– organizacijske sposobnosti i komunikacijske vještine potrebno za uspješno upravljanje upravnim tijelom,

– poznavanje rada na PC-ju,

– položen državni ispit propisane razine (II razina).

- završen specijalistički program izobrazbe u području javne nabave s izdanim certifikatom

Iznimno, sukladno odredbi članka 24. Uredbe o klasifikaciji radnih mjesta u lokalnoj i područnoj (regionalnoj) samoupravi (Narodne novine broj 74/10, 125/14 i 48/23) na radno mjesto pročelnika Jedinstvenog upravnog odjela može biti imenovana osoba koja završi sveučilišni prijediplomski studij ili stručni prijediplomski studij koja ima najmanje 5 godina radnog iskustva na odgovarajućim poslovima i ispunjava ostale uvjete za imenovanje, ako se na javni natječaj (dalje u tekstu: natječaj) ne javi osoba koja ispunjava propisani uvjet stupnja obrazovanja.

Kandidati koji su stručnu spremu stekli u inozemstvu trebaju priložiti i mišljenje o inozemnoj obrazovnoj kvalifikaciji u skladu s odredbama Zakona o priznavanju i vrednovanju inozemnih obrazovnih kvalifikacija (Narodne novine broj 69/22), a u skladu s prethodnim propisom rješenje o priznavanju inozemne obrazovne kvalifikacije, uz pojašnjenje iz kojega se vidi o kojem je stupnju i razini obrazovanja riječ te s kojim je stupnjem odnosno razinom obrazovanja u Republici Hrvatskoj izjednačeno.

Na natječaj za imenovanje pročelnika Jedinstvenog upravnog odjela Općine Kistanje mogu se ravnopravno prijaviti kandidati oba spola, a izrazi koji se u ovom natječaju koriste za osobe u muškom su rodu i odnose se ravnopravno na oba spola.

Radnim iskustvom na odgovarajućim poslovima podrazumijeva se radno iskustvo ostvareno na poslovima odgovarajuće stručne spreme i struke, sukladno članku 13. Zakona. Ravnopravno se mogu natjecati i osobe koje su stekle potrebno radno iskustvo na odgovarajućim poslovima, a nemaju položen državni ispit propisane razine, uz obvezu da ispit polože u roku od godine dana od dana početka rada u službi utvrđenog rješenjem o rasporedu na radno mjesto.

U službu ne mogu biti primljene osobe za koje postoje zapreke iz članka 15. i članka 16. Zakona.

Ako kandidat ostvaruje pravo na prednost pri zapošljavanju prema posebnom zakonu, dužan je u prijavi na natječaj pozvati se na to pravo i ima prednost u odnosu na ostale kandidate samo pod jednakim uvjetima.

Kandidati koji ostvaruju pravo prednosti pri zapošljavanju na temelju članka 101. Zakona o hrvatskim braniteljima iz Domovinskog rata i članovima njihovih obitelji (Narodne novine broj 121/17, 98/19, 84/21, 156/23 ) dokazuju to rješenjem ili potvrdom o priznatom statusu iz koje je vidljivo to pravo, potvrdom o nezaposlenosti Hrvatskog zavoda za zapošljavanje izdanom u vrijeme trajanja ovog natječaja te dokazom iz kojeg je vidljivo na koji je način prestao radni odnos kod prethodnog poslodavca (rješenje, ugovor i sl.). Dodatne informacije za ostvarivanje prava prednosti pri zapošljavanju navedene su na sljedećoj poveznici: https://www.gov.hr/moja-uprava/branitelji/zaposljavanje-397/prednost-pri-zaposljavanju/403.

Kandidati koji ostvaruju pravo prednosti pri zapošljavanju na temelju članka 9. Zakona o profesionalnoj rehabilitaciji i zapošljavanju osoba s invaliditetom (Narodne novine broj 157/13, 152/14, 39/18 i 32/20) dokazuju to rješenjem ili potvrdom o priznatom statusu iz koje je vidljivo to pravo.

Kandidati koji ostvaruju pravo prednosti pri zapošljavanju na temelju članka 48.f Zakona o zaštiti vojnih i civilnih invalida rata (Narodne novine broj 33/92, 57/92, 77/92, 27/93, 58/93, 2/94, 76/94, 108/95, 108/96, 82/01, 103/03, 148/13 i 98/19), dokazuju to rješenjem ili potvrdom o priznatom statusu iz koje je vidljivo to pravo, potvrdom o nezaposlenosti Hrvatskog zavoda za zapošljavanje izdanom u vrijeme trajanja natječaja te dokazom iz kojeg je vidljivo na koji je način prestao radni odnos kod prethodnog poslodavca (rješenje, ugovor i sl.).

Uz prijavu na natječaj koja treba sadržavati bitne podatke podnositelja prijave (ime i prezime, OIB, adresu prebivališta, broj telefona ili mobitela, adresu elektroničke pošte) i naziv radnog mjesta na koje se kandidat prijavljuje uz vlastoručni potpis kandidati su dužni priložiti sljedeće priloge:

a) životopis,

b) dokaz o hrvatskom državljanstvu (preslik osobne iskaznice ili domovnice),

c) dokaz o stečenoj razini obrazovanja (preslik diplome o stečenoj stručnoj spremi),

d) dokaz o radnom iskustvu na odgovarajućim poslovima (preslik rješenja, ugovora, potvrde poslodavca ili sl., koji moraju sadržavati vrstu poslova koju je obavljao i razdoblja u kojem je kandidat obavljao navedene poslove), a koje je evidentirano u matičnoj evidenciji Hrvatskog zavoda za mirovinsko osiguranje,

e) dokaz o ukupnom radnom iskustvu (preslik potvrde ili elektronički zapis o podacima evidentiranim u matičnoj evidenciji Hrvatskog zavoda za mirovinsko osiguranje),

f) uvjerenje Općinskog suda da se protiv kandidata ne vodi kazneni postupak, ne starije od 6 (šest) mjeseci od dana objave ovog natječaja,

g) vlastoručno potpisanu izjavu da za prijam u službu ne postoje zapreke iz članaka 15. i 16. Zakona,

h) dokaz o poznavanju rada na PC-ju (preslik potvrde o polaženju tečaja informatike, preslik prijepisa ocjena ako su položili predmet informatiku ili vlastoručno potpisanu izjavu),

i) dokaz o završenom specijalističkom programu izobrazbe u području javne nabave s izdanim certifikatom (preslik važećeg certifikata)

j) dokaz o položenom državnom ispitu propisane razine

k) dokaze o ostvarivanju prava prvenstva.

Isprave se mogu priložiti u neovjerenim preslikama.

Urednom prijavom smatra se vlastoručno potpisana prijava koja sadrži sve podatke i priloge navedene u natječaju.

Osoba koja nije podnijela pravodobnu i urednu prijavu ili ne ispunjava formalne uvjete iz natječaja ne smatra se kandidatom prijavljenim na natječaj.

S kandidatima prijavljenim na natječaj koji ispunjavaju formalne uvjete iz natječaja provest će se prethodna provjera znanja i sposobnosti odnosno testiranje i intervju radi provjere znanja i sposobnosti bitnih za obavljanje poslova radnog mjesta za koje se primaju.

Ako kandidat ne pristupi prethodnoj provjeri znanja, smatra se da je povukao prijavu na natječaj.

Opis poslova i podaci o plaći radnog mjesta, način obavljanja prethodne provjere znanja i sposobnosti kandidata, područje provjere te pravni i drugi izvori za pripremanje kandidata za provjeru navedeni su na mrežnoj stranici www.kistanje.hr. Na mrežnoj stranici www.kistanje.hr bit će objavljeno vrijeme i mjesto održavanja prethodne provjere znanja i sposobnosti kandidata, najmanje pet dana prije održavanja provjere.

Izabrani kandidat pozvat će se da u primjerenom roku, a prije donošenja rješenja o prijmu u službu, dostavi uvjerenje nadležnog suda da se protiv njega ne vodi kazneni postupak i uvjerenje o zdravstvenoj sposobnosti za obavljanje poslova radnog mjesta te na uvid izvornike dokaza o ispunjavanju formalnih uvjeta iz natječaja.

Osobni će se podaci kandidata (podnositelja prijave) sukladno Uredbi (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka, te o stavljanju izvan snage Direktive 97/46/EZ (Opća uredba o zaštiti podataka) i Zakona o provedbi Opće uredbe o zaštiti podataka (Narodne novine broj 42/18.) obraditi isključivo za potrebe provedbe natječaja.

Prijave na natječaj podnose se u roku od **8 dana**od objave natječaja u Narodnim novinama, na adresu: Općina Kistanje, Trg.sv.Nikole 5, 22305 Kistanje s obveznom naznakom: »Javni natječaj za imenovanje pročelnika Jedinstvenog upravnog odjela Općine Kistanje«.

Rješenje o imenovanju pročelnika dostavlja se javnom objavom na mrežnoj stranici Općine Kistanje (www.kistanje.hr).

Natječaj se može obustaviti u skladu s odredbama članka 24. Zakona.

**Općina Kistanje**

 Općinski načelnik

 Goran Reljić